คำสั่งการประปานครหลวง ที่ 607/2540 เรื่อง กำหนดวิธีดำเนินการและหลักเกณฑ์การคำนวณราคาค่าน้ำประปา แก่ผู้ใช้น้ำรายกลุ่มหรือผู้ใช้น้ำที่มีมาตรวัดน้ำมากกว่า 1 เครื่อง ในบริเวณเดียวกัน

คำสั่งการประปานครหลวง
คำสั่งการประปานครหลวง
ที่ ๖๐๗/๒๕๔๐
เรื่อง
กำหนดวิธีดำเนินการและหลักเกณฑ์การคำนวณราคาค่าน้ำประปา
แก่ผู้ใช้น้ำรายกลุ่มหรือผู้ใช้น้ำที่มีมาตรวัดน้ำมากกว่า
๑ เครื่อง ในบริเวณเดียวกัน[๑]
 

เพื่อให้การคำนวณปริมาณการใช้น้ำประปาเป็นไปโดยถูกต้องและเป็นธรรมในหลักการที่ผู้ใช้น้ำจะต้องชำระค่าน้ำประปาตามปริมาณน้ำทั้งหมดที่เข้าสู่พื้นที่ที่ผู้ใช้น้ำดูแลรับผิดชอบ
อาศัยอำนาจตามมาตรา ๓๓ (๒) แห่งพระราชบัญญัติการประปานครหลวง พ.ศ. ๒๕๑๐
ประกอบกับความในข้อ ๕ ข้อ ๑๒ และข้อ ๑๙ วรรค ๒ แห่งข้อบังคับการประปานครหลวง
ฉบับที่ ๒๖ ว่าด้วย การจัดส่ง การจำหน่ายและการใช้น้ำประปา พ.ศ. ๒๕๑๗
จึงกำหนดวิธีดำเนินการและหลักเกณฑ์การคำนวณราคาค่าน้ำประปาจากผู้ใช้น้ำรายกลุ่ม
หรือผู้ใช้น้ำที่มีมาตรวัดน้ำที่มากกว่า ๑ เครื่อง ในบริเวณเดียวกัน
โดยวิธีใดวิธีหนึ่งดังนี้

๑.
ติดตั้งมาตรวัดน้ำหลักแล้วเฉลี่ยผลต่างระหว่างมาตรวัดน้ำหลักกับมาตรวัดน้ำย่อยทุกเครื่องหรือบางเครื่อง
(ตามแต่จะตกลงกัน) แต่ทั้งนี้ ผลรวมการคำนวณของมาตรวัดน้ำย่อยจะต้องเท่ากับมาตรวัดน้ำหลัก
วิธีการนี้อาจใช้กับสถานที่ใช้น้ำที่เป็นสถาบันการศึกษา หน่วยราชการ โรงพยาบาล ฯลฯ

๒.
ติดตั้งมาตรวัดน้ำหลักแล้วคำนวณราคาค่าน้ำประปาในลักษณะเหมาจ่าย
(BULK SALE)
โดยให้มีผู้แทนผู้ใช้น้ำเป็นผู้รับผิดชอบการออกใบเสร็จรับเงินเก็บเงินภายในเอง
วิธีนี้อาจใช้กับสถานที่ใช้น้ำที่เป็นหมู่บ้านจัดสรร คอนโดมิเนียม
หรืออาคารที่มีคณะกรรมการบริหารดำเนินการออกใบเสร็จรับเงินเก็บเงินเอง

๓.
โยกย้ายมาตรวัดน้ำทุกเครื่องออกมาภายนอกบริเวณของผู้ใช้น้ำแล้วอ่านจำนวนน้ำจากมาตรวัดน้ำทุกเครื่อง
เพื่อออกใบเสร็จรับเงินเก็บเงินจากผู้ใช้น้ำ
มาตรวัดน้ำหลักตามวิธี
๑ และ ๒ อาจมีมากกว่า ๑ ตัว
ขึ้นอยู่กับสภาพที่ตั้งและท่อประปาจ่ายน้ำที่ผ่านพื้นที่บริเวณนั้น

ทั้งนี้
การเลือกใช้วิธีการใดให้ขึ้นอยู่กับดุลพินิจของผู้จัดการสำนักงานประปาสาขา
และให้เร่งดำเนินการให้เป็นไปตามคำสั่งนี้โดยรีบด่วน


สั่ง ณ วันที่ ๑
ธันวาคม พ.ศ. ๒๕๔๐
ชวนพิศ ธรรมศิริ
ผู้ว่าการการประปานครหลวง















ดลธี/พิมพ์
๑๑ มกราคม ๒๕๕๑

หทัยภัทร/ตรวจ
๒๘ มกราคม ๒๕๕๑

สุเมธ/ปรับปรุง
๑๗ กรกฎาคม ๒๕๕๘




[๑] ราชกิจจานุเบกษา
เล่ม ๑๑๕/ตอนที่ ๙๒ ง/หน้า ๒๕๒/๑๗ พฤศจิกายน ๒๕๔๑